Ma, dogter gevonnis vir moord op 9-jarigeArgieffoto. ŉ Vrou en haar dogter van KwaZulu-Natal is in die Durbanse hooggeregshof gevonnis vir die moord op ŉ negejarige familielid. Natasha Kara, woordvoerder van die Nasionale Vervolgingsgesag (NVG), het gesê Rajwanthie Haripersadh (54) en Kavitha Naiker (32) is onderskeidelik skuldig bevind en verlede week gevonnis vir die moord op Shahiel Sewpujan. Volgens Kara het Haripersadh en Naiker saam met Shahiel en sy familie in ŉ huis in Phoenix gewoon. Haripersadh en Naiker het besluit om Shahiel te vermoor omdat hulle nie van sy houding teenoor hulle gehou het nie. “Op 5 Februarie 2015 was Shahiel alleen by die huis saam met Haripersadh en Naiker. Een van die beskuldigdes het die kind met ŉ beitel oor sy kop geslaan en hom teen die grond vasgedruk, terwyl die ander beskuldigde sy mond en neus met kleefband toegebind het,” het Kara gesê. “Hulle het sy liggaam in ŉ tas gedruk en sy skoolklere en -boeke in ŉ stroom gegooi. Daarna het hulle die tas onder nabygeleë bosse gelaat. Later die aand het die twee vroue teruggekeer, die liggaam uit die tas gehaal en dit in ŉ stormwaterpyp gegooi.” Volgens Kara het die gemeenskap onverpoosd na Shahiel gesoek voordat sy lyk drie dae later gevind is. ŉ Nadoodse verslag het aangedui dat sy dood deur houe teen sy kop en ŉ tekort aan suurstof veroorsaak is. Adv. Denardo Macdonald, die staatsaanklaer, het ter verswarende omstandighede ŉ verslag by die hof ingedien waarin die sielkundige trauma wat Shahiel se ma moes deurgaan, beskryf word. Haripersadh en Naiker is onderskeidelik tot 25 jaar tronkstraf en lewenslange tronkstraf gevonnis op aanklagte van moord en roof.